-----BEGIN PGP SIGNED MESSAGE-----

Linux+Windows 95  mini-KAKO
Verzija 1.02
Srijeda, 13. svibanj 1997.
Vid Strpić <strpic@spider.irb.hr>


Sva prava zadržava Vid Strpić, 1997.

Ovaj tekst možete reproducirati sukladno uvjetima GNU Opće Javne
Licence, verzija 2 (GNU General Public License ver. 2).  Pogledajte
datoteku linux/COPYING koji dolazi s Linux kernelom za potpune detalje.


Ovaj tekst opisuje kako organizirati uspješni suživot (svaka sličnost s
terminologijom iz dnevne politike je slučajna ;-) na istom stroju
Linuxa, DOS-a i Windowsa 95.  Priređen je prema podacima iz nekoliko
mini-HOWTO tekstova različitih autora (reference ćete naći na kraju
teksta), uz autorova vlastita iskustva.


PAŽNJA: ovaj tekst je namijenjen iskusnijim korisnicima kompjutera, koji
dobro poznaju i Linux i razne verzije Windowsa.  Ako niste sigurni da
ste u stanju sve to napraviti, radije zamolite prijatelja za pomoć, ili
u krajnjem slučaju pošaljite mi mail.

DISCLAIMER: autor nije odgovoran za bilo kakvu štetu koju napravite svom
kompjuteru zbog postupaka opisanih u ovom tekstu.  Odgovornost snosite
sami.  Bilo bi dobro da pročitate i tekstove navedene na kraju.  Možete
ih naći na <ftp://sunsite.unc.edu/pub/Linux/Documentation/howto/mini>, a
predviđa se mirroriranje i na nekom od ULK-ovih servera u Hrvatskoj.



Ako ste na svom stroju imali instaliran Linux, pa ste nakon toga
instalirali Windoze 95, oni su vam prebrisali MBR (master boot record).
Možete probati i dalje koristiti LILO, tako da ga ponovno instalirate
(podignite Linux sa diskete, logirajte se kao root i izvršite
/sbin/lilo) ali je sigurnije da Linux jednostavno podižete pomoću
LOADLIN-a.  Podignete Win 95 u komandni prompt (pritisak na F8 prilikom
podizanja, izaberete 'Command prompt only' ili 'Safe mode, command
prompt only').  Iz Linuxa prethodno instalirajte LOADLIN i prekopirajte
sliku kernela na FAT particiju, i dalje pokrećite Linux pomoću batch
fajla, recimo LINUX.BAT.  Primjer slijedi...

@ECHO OFF
C:\STUFF\LOADLIN.EXE C:\STUFF\vmlinuz hd=4300,16,63 hd=1023,8,27 vga=ask

Pazite da uvijek iskopirate novu sliku kad prekompilirate kernel!  Ovo
gore je međutim samo primjer, pročitajte dokumentaciju koja dolazi uz
LOADLIN za preciznije detalje.

Ako je slučaj međutim obratan - imate instalirane Win95, a željeli
biste, recimo, instalirati Linux sa novog CD-a iz PC-Chipa (ovo NIJE
reklama!) - onda čitajte dalje.

Ako si možete priuštiti još jedan disk, stvar će biti jednostavnija i
sigurnija, ali ako ne, niti onda neće biti problema.

Ako instalirate Linux na isti disk na kojemu su i Win95, najprije
napravite potrebne particije za Linux (detalje potražite u tekstu
Instalacija-KAKO, istog autora).  Ukratko, poslužite se FIPS-om ili
nečim sličnim da razbijete primarnu FAT (odnosno VFAT) particiju.
Najprije defragmentirajte tu particiju pomoću odgovarajućeg alata, kao
što su DEFRAG iz Windowsa 95, ili Speedisk iz Norton Utilities (verzija
za Win95!), naravno iz GRAFIČKOG MODA, inače ćete si uništiti duga imena
datoteka, pa će Win95 odbiti raditi.

Noviji BIOS-i ne bi trebali više imati problema i ako je osnovna (root)
particija Linuxa na IDE disku i iznad 1024. cilindra (što se ne odnosi
na sretne vlasnike SCSI diskova), ali ako imate neku stariju ploču
pazite na ovo.

Ako imate noviju verziju Win95 ili ste nadogradili sistem na FAT-32
(omogućuje više od 2^16 klastera na particiji), morat ćete preskočiti
LILO prilikom instalacije Linuxa.  Da biste bili sigurni, iskoristite
VER komandu iz MS-DOS prompta Windoza:

   C:\>ver /r

   Mircosoft Windows 95 [4.00.1034]
           (C) 1981-1996 Microsoft Corporation.

Ako je mala verzija VEĆA od 950, imate verziju Win95 sa FAT32.  Za svaku
sigurnost, provjerite i sa FDISK-om.  LILO i Linux i dalje mogu vidjeti
vaše FAT12 i FAT16 particije, pa ako je particija s koje se sistem
pokreće takva, nema problema i uživat ćete u kratkom ali slatkom LILO
promptu.  Ako ne, onda vam ostaje samo LOADLIN...

Kad se Windoze podižu, pritisnite F8 i izaberite 'Safe mode, command
prompt only' opciju i naći ćete se u dobrom starom DOS promptu.
Instalirajte LOADLIN, konfigurirajte ga i pomoću LINUX.BAT skripte
podignite Linux (za detalje, pogledajte gore).

Ako želite imati osim Win95 i Linuxa još i stare 'dobre' DOS/Win3.x,
postoje dvije mogućnosti.

Jednostavnija, iako s mogućim problemima, je da najprije postavite DOS /
Win 3.x kombinaciju (pri čemu ostavite mjesta na disku za Linux) i zatim
iskopirate kompletni C:\WINDOWS direktorij na neko drugo mjesto, recimo
C:\OLDWIN.  Na to instalirate Win95 u direktorij C:\WINDOWS, pri čemu će
vam ostati postavljene sve aplikacije koje ste imali u starim Windozama.
I za kraj, instalirate Linux na preostali prostor na disku i pokrećete
ga s prije opisanom LINUX.BAT skriptom.  Možete, doduše koristiti i
LILO, iako ja to nisam probao  (META: ako netko jest, neka mi maila i
unijet ću odgovarajuće promjene u slijedeću verziju!). U tom slučaju je
OBAVEZNO da najprije instalirate Win95, a onda Linux, dok je u slučaju
LOADLIN-a svejedno.

Sistem tada pokrećete ovako: ako vam trebaju Win95, pustite ih da se
normalno pokrenu.  Ako vam trebaju DOS/Win 3.x, kad se sistem pokreće
pritisnite F4 ('boot old DOS version' za Win95), što će vas odvesti u
DOS (verzija ispod 7.0).  Nemojte zaboraviti podesiti PATH u
C:\AUTOEXEC.BAT, to je sada onaj za stari DOS, dok je C:\AUTOEXEC.W40
onaj za Win95 (kad pokrećete Win95, imena su AUTOEXEC.DOS i
AUTOEXEC.BAT!), tako da pokazuje na stari DOS direktorij (recimo C:\DOS)
i stari Windows direktorij (recimo C:\OLDWIN).  U Win95 ostaju
C:\WINDOWS\COMMAND i C:\WINDOWS direktoriji.

Kompliciraniji postupak je opisan u tekstu (2): to je instalacija Win95
i DOS/Win3.x na DVIJE primarne DOS particije na DVA hard diska, tako da
se obje verzije Windoza instaliraju u C:\WINDOWS.  Autor tog teksta
preporučuje takvu instalaciju ako vam trebaju obje verzije Windoza.

Na jednom disku imate primarnu DOS (FAT) particiju, na koju instalirate
DOS/Win 3.x kombinaciju.  Windowsi idu normalno u C:\WINDOWS.  Win95
instalirate na primarnu FAT particiju na drugom disku, koja onda postaje
C: za Win95, i Windowsi opet idu na C:\WINDOWS, koji nije isti kao onaj
gdje su bili Win 3.x ;-)

Prilikom toga će Windoze 95 prepisati MBR, kako im je to već i običaj,
ali neće uništiti vaš dragocjeni LILO, jer je on siguran na drugom
disku :-)

Primjer /etc/lilo.conf :

  install = /boot/boot.b
  compact
  delay = 20        # opcija, ako vam se sistem jako brzo diže
  #prompt           # ako želite potvrdu što će se pokrenuti
  #vga = normal     # normalni VGA mod
  #ramdisk = 0      # paranoja
  #root = current   # 'tekuća' ("current") osnovna (root) particija
  boot = /dev/hda
  image = /boot/vmlinuz
    read-only
    label = linux
  other = /dev/hdc1
    label = win95
    loader= /boot/any_d.b
  other = /dev/hda1
    table = /dev/hda
    label = dos
  image = /boot/vmlinuz.old
    label = linux.old
    optional
    read-only

I to bi bilo to...

Verzija ovoga je opisana u tekstu (3), koja uključuje upotrebu novije
verzije LILO-a (>=1.7, npr. na ftp://ftp.ezlink.com/pub/lilo.17.tar.gz).
Ova omogućuje promjenu flaga aktivne particije prilikom pokretanja, jer
DOS/Win3.x/Win95 traže da jedna, i samo jedna particija bude 'aktivna'
('active' ili 'bootable'). Definirajte REWRITE_TABLE u Makefile-u i
kompilirajte.  U /etc/lilo.conf ide nešto kao ovo:

    boot = /dev/sda
    compact
    delay = 5           # opcija, ako se vaš sistem vrlo brzo pokreće
    vga = normal        # normalni ekranski mod
    ramdisk = 0         # paranoja
    root = current      # 'tekuća' ("current") osnovna particija

    image = /vmlinuz.1.3.97
      append = "aha1542=0x230 ro"
      label = linux

    other = /dev/sda1
      table = /dev/sda
      rewrite-table
      label = dos

    other = /dev/sda2
      table = /dev/sda
      rewrite-table
      label = w95



Literatura:

(1) Linux+Win95-mini-HOWTO
    Authored 11/95 by Jonathan Katz. Fixed/revised April 10, 1996,
    not to mention slightly updated June 25, 1996
    all by Jonathan Katz, jkatz@in.net

(2) Windows 95 + Windows 3.x + Linux Howto
    Robert Goodwin <Robert.Goodwin@mcc.ac.uk>
    August 1996

(3) The Linux Linux+DOS+Win95 mini-HOWTO
    by Alan L. Wendt, alan@ez0.ezlink.com
    v1.0, 10 September 1996

-----BEGIN PGP SIGNATURE-----
Version: 2.6.3i
Charset: noconv

iQCVAwUBM3iBcd8YVXh0sGhJAQEnAAQAoaitrBUBaeHABpeILCBjWa1DeVGZtTSR
M4j0EoSatA2rbv2VXXbETJOWBKUaz3g1tlA0XJpDbDRENnrKMtVLKoZbj5VsNY+v
LqBzEG/XjiJLSxSjFZHgzm5yKK8apvgjAZqAwtcX6ko0vSiWK09a33K4Qaa5mR/A
x0n+m/vZn5Y=
=kvy9
-----END PGP SIGNATURE-----
